b'\n_START_ARTICLE_\nArttu Brummer\n_START_PARAGRAPH_\nKaarle Arttu Brummer-Korvenkontio (alk. Karl Artur Brummer; 10. toukokuuta 1891 H\xc3\xa4meenlinna \xe2\x80\x93 4. maaliskuuta 1951 Helsinki) oli suomalainen muotoilija ja suomalaisen taideteollisuuden keskeinen vaikuttaja. H\xc3\xa4n oli Taideteollisen keskuskoulun opettaja ja vuodesta 1944 sen taiteellinen johtaja. Taideteollisuusyhdistys Ornamo on perustanut h\xc3\xa4nen mukaansa nimetyn Brummer-palkinnon. _NEWLINE_Brummer perusti oman suunnittelutoimiston vuonna 1913 valmistuttuaan huonekalusuunnittelijaksi. Taideteollisuuskeskuskoulussa h\xc3\xa4nen opetusaineitaan olivat yleinen sommittelu (vuodesta 1919 alkaen), huonekalusommittelu (1928 alkaen) sek\xc3\xa4 muoto-oppi (1944 alkaen). Lis\xc3\xa4ksi Brummer opetti oman kiinnostuksensa pohjalta heraldiikkaa. H\xc3\xa4n oli aktiivinen kirjoittaja ja kriitikko. Brummer edusti konservatiivista vastapoolia 1930-luvun funktionalismille, jota puolestaan edusti muun muassa Alvar Aalto. H\xc3\xa4nen tyylins\xc3\xa4 sijoittui art decon sek\xc3\xa4 1920-luvun klassismin v\xc3\xa4limaastoon. Brummer suunnitteli sisustuskokonaisuuksia muun muassa Eduskuntataloon sek\xc3\xa4 Helsingin yliopiston p\xc3\xa4\xc3\xa4rakennuksen uudelle puolelle. H\xc3\xa4nen suunnittelemansa lasiesineet olivat uniikkit\xc3\xb6it\xc3\xa4._NEWLINE_Brummerin vanhemmat olivat filosofian maisteri, latinan ja suomen kielen lehtori Karl Emil Fabian Brummer ja Hildur Helena Maria Nordenswan. H\xc3\xa4n oli naimisissa kahdesti, vuosina 1921\xe2\x80\x931923 tekstiilitaiteilija Eva Anttilan kanssa ja 1926\xe2\x80\x931951 tekstiilitaiteilija Eva Brummerin kanssa. Heid\xc3\xa4n poikansa on professori Markus Brummer-Korvenkontio (s. 1931).'